Az országos premiert megelőzően, február 13-án, Szegeden nyílik lehetőség Szabó István új filmje, a Zárójelentés premier előtti megtekintésére. Az Oscar-, Cannes-i Aranypálma és berlini Ezüstmedve-díjas rendező hosszú szünet után, korábbi sikeres filmjei legfontosabb alkotótársaival, Klaus Maria Brandauerrel, Eperjes Károllyal, és Koltai Lajos operatőrrel alkotott új mozifilmet.

A Oscar-díjas Szabó István legújabb filmjének főhőse Stephanus professzor (Klaus Maria Brandauer), az elismert kardiológus, akit váratlanul nyugdíjaznak. A doktor még nem szeretne elszakadni hivatásától, ezért hazaköltözik a szülőfalujába, ahol körzeti orvosként folytatja munkáját. Itt újra találkozik gyerekkori szerelmével és legjobb barátjával, ám nem feledkezhet bele a múltidézésbe, ugyanis kisstílű, ártalmas politikai csatározásokba keveredik, és saját kárán kénytelen megtanulni, hogy a múlt kísérteteivel csak akkor számolhat le, ha szembenéz velük.

A film nézőinek a február 13-i, szegedi premier előtti vetítést követően közönségtalálkozó keretein belül lehetőségük nyílik beszélgetni az alkotókkal, így Szabó Istvánnal, Koltai Lajossal, Sándor Pállal, Stohl Andrással, Orosz Ákossal, valamint a film producereivel, Tőzsér Attilával és Pék Csabával is.

A szegedi premier előtti vetítés helyszíne a Belvárosi mozi (6724 Szeged, Vaszy Viktor tér 3.), pontos időpontja pedig február 13. 19:00.